CELEX: 52019PC0461
Language: et
Date: 2019-09-04
Title: Ettepanek: NÕUKOGU MÄÄRUS, mis käsitleb 2020. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega

EUROOPA KOMISJON
            Brüssel,4.9.2019
            COM(2019) 461 final
            2019/0186(APP)
            Ettepanek:
            NÕUKOGU MÄÄRUS,
            mis käsitleb 2020. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Ühendkuningriik on otsustanud Euroopa Liidust lahkuda ja algatanud Euroopa Liidu lepingu (ELi leping) artikliga 50 ettenähtud menetluse. Ühendkuningriigi taotluse alusel nõustus Euroopa Ülemkogu (artikkel 50) 11. aprillil 2019
                  1
                pikendama
                  2
                ELi lepingu artikli 50 lõikes 3 sätestatud tähtaega veel kuni 31. oktoobrini 2019. Kui Ühendkuningriik väljaastumislepingut 31. oktoobriks 2019 ei ratifitseeri ega kolmandat pikendust ei taotle, mis eeldaks Euroopa Ülemkogu (artikkel 50) ühehäälselt heakskiitu, lõpeb ELi lepingu artikli 50 lõike 3 kohane periood sellel kuupäeval. Ühendkuningriigist saab 1. novembrist 2019 kolmas riik, kellel puudub leping korrakohase väljaastumise tagamiseks. Komisjon on jätkuvalt seisukohal, et parim valik on Ühendkuningriigi korrakohane väljaastumine liidust väljaastumislepingu alusel.
            
            
               12. juuni 2019. aasta teatises „Erandolukorra meetmed Ühendkuningriigi väljaastumiseks Euroopa Liidust: ettevalmistuste seis“
                  3
                tuletati meelde, et kooskõlas lähenemisviisiga, mida Euroopa Ülemkogu (artikkel 50) on kogu protsessi vältel rõhutanud, peavad kõik osapooled jätkuvalt valmistuma kõigiks võimalikeks tulemusteks, kaasa arvatud kokkuleppeta väljaastumiseks. Teatises märgiti, et komisjon jätkab poliitilise olukorra jälgimist ja hindab vajaduse korral, kas vastuvõetud meetmete kehtivust oleks vaja pikendada. Käesoleva ettepanekuga laiendatakse nõukogu 9. juuli 2019. aasta määruses (EL, Euratom) 2019/1197
                  4
                (mis käsitleb 2019. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega) esitatud liidu eelarve eriolukorra raamistiku kehtivust 2020. aastani. Ettepanekuga sätestatakse õigusnormid, mis reguleerivad ühelt poolt liidu ning teiselt poolt Ühendkuningriigi ja tema toetusesaajate suhteid 2020. aasta eelarve rahastamise ja täitmise kontekstis. 
            
            
               Alates sellest, kui Ühendkuningriik teatas oma väljaastumise kavatsusest, on Euroopa Liit järjepidevalt kinnitanud, et liit ja Ühendkuningriik täidavad mõlemad kõiki kohustusi, mis tulenevad kogu perioodist, mil Ühendkuningriik oli liidu liige. Seda põhimõtet tuletati meelde Euroopa Ülemkogu 29. aprilli 2017. aasta järeldustes ning see kajastus väljaastumislepingu sissejuhatuses
                  5
               . Väljaastumislepingu puudumine väljaastumise kuupäeval selle juhtpõhimõtte rakendamist ei mõjutaks.
            
            
               Kokkuleppeta väljaastumise korral jäävad liidu ja Ühendkuningriigi vahelised eelarvesuhted ilma õigusliku kokkuleppeta. Selline õiguslik vaakum tekitaks märkimisväärset ebakindlust ja raskusi liidu 2019. ja 2020. aasta eelarve täitmisel, kõigile Ühendkuningriigi toetusesaajatele ja mõnel juhul ka toetusesaajatele teistes liikmesriikides. Kooskõlas komisjoni üldise lähenemisviisiga on käesolev ettepanek eriolukorra meede sellele olukorrale reageerimiseks.
            
            
               Pärast väljaastumist aluslepinguid ja teiseseid õigusakte Ühendkuningriigi suhtes ei kohaldata. Ühendkuningriik või Ühendkuningriigis asutatud üksused ei ole siis enam liidu programmide alusel rahastamiskõlblikud, välja arvatud juhul, kui ELi kuluprogrammide õigusaktid sisaldavad asjakohaseid sätteid kolmandate riikide osaluse kohta. 
            
            
               Käesoleva ettepaneku eesmärk on laiendada määruse (EL, Euratom) 2019/1197 kohase eriolukorra raamistiku kehtivust kuni 2020. aastani, ja sellest tulenevalt vältida või vähemalt vähendada suurimaid häireid ELi kuluprogrammide ja muude meetmete toetusesaajate jaoks väljaastumise ajal ja kuni 2020. aasta lõpuni, samuti eeldades, et see hõlbustab finantsarveldust liidu ja Ühendkuningriigi vahel.
            
            
               Kavandatavas eriolukorra raamistikus nähakse ette võimalus säilitada kogu 2020. aasta jooksul Ühendkuningriigi ja Ühendkuningriigi üksuste õigus saada liidu rahalisi vahendeid enne väljaastumise kuupäeva või määrust (EL, Euratom) 2019/1197 kohaldades alates väljaastumise kuupäevast kuni 2019. aasta lõpuni võetud juriidiliste kohustuste alusel. Seda tingimusel, et Ühendkuningriik võtab kirjalikult kohustuse osaleda 2020. aasta eelarve rahastamises käesolevas ettepanekus sätestatud tingimustel. Lisaks peaks Ühendkuningriik kirjalikult nõustuma kontrollide ja audititega, mis hõlmavad kogu programmide või meetmete rakendusperioodi. Nendel tingimustel on liidu finantshuvid kaitstud.
            
            
               Ühendkuningriik ja Ühendkuningriigi üksused, samuti teiste liikmesriikide üksused, kelle rahastamiskõlblikkust Ühendkuningriigi väljaastumine mõjutab, saavad jätkuvalt liidu rahalisi vahendeid käesolevas ettepanekus sätestatud tingimustel. See leevendaks väljaastumisest tulenevaid suurimaid häireid kehtivates kokkulepetes ja otsustes. See võimaldaks eelarve nõuetekohast täitmist seoses Ühendkuningriigi ja Ühendkuningriigi üksustega enne väljaastumise kuupäeva või määrust (EL, Euratom) 2019/1197 kohaldades alates väljaastumise kuupäevast kuni 2019. aasta lõpuni võetud juriidiliste kohustuste alusel. 
            
            
               Lisaks, kuna Ühendkuningriik rahastaks oma osa 2020. aasta eelarvest ning kuna eesmärk on rakendada täielikult 2014.–2020. aasta mitmeaastast finantsraamistikku, milles lepiti kokku siis, kui Ühendkuningriik oli liidu liikmesriik, oleks Ühendkuningriigil ja Ühendkuningriigi üksustel õigus osaleda 2020. aastal projektikonkurssidel, pakkumismenetlustes, auhinnakonkurssidel või muudes menetlustes, mille tulemuseks võib olla rahastamine liidu eelarvest. See ei kehti juhul, kui esineb julgeolekuga seotud piiranguid või kui meetmed hõlmavad Euroopa Investeerimispanka või Euroopa Investeerimisfondi. Selline liidupoolne rahastamine piirduks 2020. aastal kantud rahastamiskõlblike kuludega, välja arvatud enne 2020. aasta lõppu allkirjastatud riigihankelepingud, mille puhul kohaldatakse Euroopa Parlamendi ja nõukogu määruse (EL, Euratom) 2018/1046 („finantsmäärus“) VII jaotist ning mida rakendataks jätkuvalt vastavalt neis sätestatud tingimustele, samuti Ühendkuningriigi 2020. taotlusaasta põllumajanduse otsetoetuste kava, mis arvatakse rahastamiskõlblikkuse nõuetest välja.
            
            
               Kavandatud eriolukorra raamistik võimaldaks rahastada ka meetmeid, mille puhul toetusesaajad on liikmesriigid või liikmesriikide üksused ning mille puhul rahastamiskõlblikkus sõltub sellest, kas Ühendkuningriik on liidu liige, või tuleneb määrusest (EL, Euratom) 2019/1197, tingimusel et neid konkreetseid meetmeid rakendatakse enne väljaastumise kuupäeva või 2019. aastal alla kirjutatud või vastu võetud juriidiliste kohustuste alusel, kohaldades määrust (EL, Euratom) 2019/1197.
            
            
               Ühendkuningriigi ja Ühendkuningriigi üksuste rahastamiskõlblikkust saab hakata kohaldama alles pärast seda, kui käesolevas ettepanekus sätestatud tingimused on täidetud, sealhulgas tingimus, et Ühendkuningriik on teinud esimese makse ELi 2020. aasta eelarvesse. Kui Ühendkuningriik lõpetab maksete tegemise või kui kontrollide ja auditite käigus on täheldatud olulisi puudusi, ei kohaldata enam eriolukorra raamistikku, millega sätestatakse Ühendkuningriigi ja Ühendkuningriigiüksuste rahastamiskõlblikkus.
            
            
               Ühendkuningriigi osamaksu aluseks on 5. juulil 2019. aastal 28 liikmesriigile esitatud 2020. aasta eelarveprojekt
                  6
                ning seda korrigeeritakse, et võtta arvesse vastuvõetud eelarve maksete assigneeringuid. On mõistlik, et ükski liikmesriik ei oleks pärast käesoleva määruse vastuvõtmist oma osamaksu osas vähemsoodsas olukorras kui see, mis on sätestatud 2020. aastaks kavandatud eelarves. Selleks, et tagada käesoleva määruse kasulik mõju kõigile liikmesriikidele, arvatakse osamaksu summast enne liidu eelarvesse kandmist maha konkreetne summa. Selline konkreetne summa peaks tooma kasu liikmesriikidele, kes oleksid muidu pärast käesoleva määruse vastuvõtmist ebasoodsas olukorras, nagu on täpsemalt kindlaks määratud sihtotstarbelises praktilises korras, millega kehtestatakse tasumisele kuuluvate maksete jaotus ja tehakse komisjonile ülesandeks konkreetse summa väljamaksmine.
            
            
               Käesolev ettepanek ei piira läbirääkimiste pidamist Ühendkuningriigiga, et saavutada kokkulepe kõiki vastastikuseid kohustusi hõlmava ühtse finantsarvelduse osas. Kui 2019. ega 2020. aastal kokkuleppeni ei jõuta, on olukord 2021. aasta alguses liidu ja Ühendkuningriigi võetud vastastikuste kohustuste osas samaväärne olukorraga väljaastumise kuupäeval. Igal juhul peavad liit ja Ühendkuningriik täitma oma vastavaid kohustusi, mis tulenevad kogu perioodist, mil Ühendkuningriik oli liidu liige.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Käesoleva ettepaneku eesmärk on vähendada Ühendkuningriigi väljaastumise negatiivset mõju liidu eelarvele ja liidu poliitika elluviimisele
               
            
            
               •Kooskõla muude liidu tegevuspõhimõtetega
            
         
         
            
               
                  Käesolev ettepanek on osa liidu valmisolekust ja eriolukorra tegevuskavast leevendada suurimaid häireid, mis kaasnevad Ühendkuningriigi liidust kokkuleppeta väljaastumisega ja mis on täielikult kooskõlas nõukogu volitustega pidada Ühendkuningriigiga läbirääkimisi liidust väljaastumise üle.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  ELi toimimise lepingu artikkel 352 ja Euratomi lepingu artikkel 203 võimaldavad liidul võtta asjakohaseid meetmeid juhul, kui aluslepingutes määratletud poliitika raames osutub aluslepingute mõne eesmärgi saavutamiseks vajalikuks liidu meede ning aluslepingutes ei ole sätestatud selleks vajalikke volitusi. Kavandatav määrus kujutab endast meedet, mis võimaldab üleminekut pärast ühe liikmesriigi väljaastumist seoses meetmete rahastamise ja rakendamisega liidu eelarvest olukorras, kus selle riigiga ei ole lepingut sõlmitud. Selline meede on vajalik, et täita liidu 2020. aasta eelarvet, mis esitati 28 liikmesriigile 5. juulil 2019, see võimaldab saada makseid väljaastuvalt liikmesriigilt ning pakub lahenduse käimasolevate meetmete jaoks, mida rahastatakse liidu eelarvest Ühendkuningriigi ja Ühendkuningriigi toetusesaajate osas, ning uute meetmete jaoks, mis on põhjendatud Ühendkuningriigi osamaksuga 2020. aasta eelarvesse. Aluslepingutes ei ole sätestatud vajalikke volitusi, et liit saaks võtta vastu sellised üleminekumeetmed, ning seetõttu on ELi toimimise lepingu artikkel 352 ja Euratomi lepingu artikkel 203 sobiv õiguslik alus.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  5. juulil 2019. aastal 28 liikmesriigile esitatud liidu 2020. aasta eelarvest rahastatakse 2014.–2020. aasta mitmeaastase finantsraamistiku meetmeid ja kuluprogramme, kuna liidu seadusandja on need vastu võtnud. Kavandatud meetmete eesmärke saab seega saavutada ainult liidu tasandil võetud meetmega.
               
            
            
               •Proportsionaalsus
            
            
               
                  Ettepanek ei lähe meetme eesmärkide saavutamiseks vajalikust kaugemale, kuna see on piiratud Ühendkuningriigi ja Ühendkuningriigi üksuste rahastamiskõlblikkust käsitlevate tingimuste kindlaksmääramisega. Ettepanek on ajaliselt piiratud.
               
            
            
               •Vahendi valik
            
            
               
                  Arvestades, et on vaja õiguslikult siduvat akti, mis oleks vahetult kohaldatav, on määrus ainus asjakohane vorm.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               •Konsulteerimine sidusrühmadega
            
            
               
                  Sidusrühmadega ei olnud võimalik konsulteerida, kuna ettepanek tuli koostada kiiresti, et nõukogu, olles saanud Euroopa Parlamendilt heakskiidu, saaks selle õigeaegselt vastu võtta, et vähendada toetusesaajate ja 2020. aasta eelarve rahastamise jaoks ebakindlust. 
               
            
            
               •Mõju hindamine
            
            
               
                  Kooskõlas parema õigusloome suunistega ei ole kavandatud meetme olemuse tõttu mõju hindamist teostatud. Kavandatud eriolukorra raamistik lihtsustaks 2020. aasta eelarve sujuvat täitmist ja võimaliku tulevase lepingu sõlmimist Ühendkuningriigiga seoses vastastikuste kohustustega, mis tulenevad kogu perioodist, mil Ühendkuningriik oli Euroopa Liidu liige.
               
            
            
               4.MÕJU EELARVELE
            
            
               
                  Kokkuleppeta väljaastumise korral taastaks käesolev ettepanek Ühendkuningriigi ja Ühendkuningriigi toetusesaajate rahastamiskõlblikkuse, tingimusel et Ühendkuningriik jätkab 2020. aasta eelarvesse osamaksu tasumist. See võimaldaks ka vastu võtta Ühendkuningriigi osamaksusid vastavalt 5. juulil 2019. aastal 28 liikmesriigile esitatud 2020. aasta eelarveprojektis sätestatule pärast seda, kui neid osamaksusid on korrigeeritud, et võtta arvesse vastuvõetud eelarve maksete assigneeringuid. 
               
               
                  2020. aasta eriolukorra raamistiku kohaldamine eeldab, et Ühendkuningriik nõustub 2019. aasta eriolukorra raamistiku tingimustega ning võtab kirjalikult kohustuse nõustuda vajalike kontrollide ja audititega.
               
            
            
               2019/0186 (APP)
            
         
         
            
               Ettepanek:
            
            
               NÕUKOGU MÄÄRUS,
            
            
               mis käsitleb 2020. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut ja eriti selle artiklit 352,
            
            
               võttes arvesse Euroopa Aatomienergiaühenduse asutamislepingut, eriti selle artiklit 203,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Parlamendi nõusolekut
                  7
               ,
            
            
               toimides seadusandliku erimenetluse kohaselt
            
            
               ning arvestades järgmist:
            
            
               (1)29. märtsil 2017 esitas Ühendkuningriik Euroopa Liidu lepingu (ELi leping) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teate esitamisest, st alates 30. märtsist 2019, kui Euroopa Ülemkogu ei otsusta kokkuleppel Ühendkuningriigiga ühehäälselt seda perioodi pikendada. Kõnealust perioodi on pikendatud kaks korda, viimati Euroopa Ülemkogu otsusega (EL) 2019/584
                  8
               , millega seda pikendati kuni 31. oktoobrini 2019. Kui Ühendkuningriigiga ei ole väljaastumislepingut sõlmitud ega ELi lepingu artikli 50 lõikes 3 osutatud perioodi täiendavalt pikendatud, tuleb Ühendkuningriigi liidu liikmesusest tulenevate finantskohustustega seotud finantsarvelduses kokku leppida tulevases Ühendkuningriigi ja liidu vahelises rahvusvahelises lepingus.
            
            
               (2)Käesolev määrus ei piira liidu ja Ühendkuningriigi vastavaid kohustusi, mis tulenevad kogu perioodist, mil Ühendkuningriik oli liidu liige.
            
            
               (3)Nõukogu määruses (EL, Euratom) 2019/1197
                  9
                on sätestatud õigusnormid, mis reguleerivad ühelt poolt liidu ning teiselt poolt Ühendkuningriigi ja tema toetusesaajate suhteid 2019. aastal Euroopa Liidu üldeelarve („eelarve“) rahastamise ja täitmise kontekstis. Vaja on kehtestada õigusnormid, mis reguleerivad ka ühelt poolt liidu ning teiselt poolt Ühendkuningriigi ja tema toetusesaajate suhteid 2020. aastal Euroopa Liidu üldeelarve („eelarve“) rahastamise ja täitmise kontekstis.
            
            
               (4)Aluslepingutes ei nähta 2020. aastal eelarve täitmise ja rahastamisega seotud meetmete vastuvõtmiseks seoses Ühendkuningriigi liidust kokkuleppeta väljaastumisega ette muid volitusi peale nende, mis on sätestatud Euroopa Liidu toimimise lepingu (ELi toimimise leping) artiklis 352 ja Euroopa Aatomienergiaühenduse asutamislepingu artiklis 203.
            
            
               (5)Ühendkuningriik ning Ühendkuningriigis asutatud isikud ja üksused osalevad Ühendkuningriigi liidu liikmeks olemise alusel mitmes liidu programmis või meetmes. Osalemine toimub selliste Ühendkuningriigiga või Ühendkuningriigis asutatud isikute või üksustega sõlmitud lepingute või Ühendkuningriigi või Ühendkuningriigis asutatud isikute või üksuste kasuks tehtud otsuste alusel, mille näol on tegemist juriidiliste kohustustega.
            
            
               (6)Paljude selliste lepingute ja otsuste puhul on rahastamiskõlblikkuse nõuetes ette nähtud, et toetusesaaja peab olema liikmesriik või liikmesriigis asutatud isik või üksus. Ühendkuningriigi või Ühendkuningriigis asutatud isikute või üksuste rahastamiskõlblikkus on sellisel juhul seotud sellega, et Ühendkuningriik on liikmesriik. Ühendkuningriigi liidust kokkuleppeta väljaastumise tõttu ei ole sellised toetusesaajad seega enam lepingute ja otsuste alusel liidu rahastamise saamiseks rahastamiskõlblikud. Siiski ei kehti see juhtudel, kui Ühendkuningriigis asutatud isikud või üksused osaleksid meetmes kolmandas riigis asutatud isiku või üksusena sellistele isikutele ja üksustele liidu õigusnormide alusel ja neis sätestatud tingimustel.
            
            
               (7)Kokkuleppeta väljaastumise korral oleks nii liidule ja selle liikmesriikidele kui ka Ühendkuningriigile ja Ühendkuningriigis asutatud isikutele ja üksustele kasulik tagada 2020. aastal Ühendkuningriigi ja Ühendkuningriigis asutatud toetusesaajate kõlblikkus saada rahastust liidu vahenditest ning Ühendkuningriigi osalemine 2020. aasta eelarve rahastamises. Samuti oleks kasulik, kui enne väljaastumise kuupäeva või 2019. aastal määruse (EL, Euratom) 2019/1197 artikli 4 kohaldamisel alla kirjutatud ja vastu võetud juriidiliste kohustuste täitmine saaks jätkuda kogu 2020. aasta jooksul.
            
            
               (8)Seepärast on asjakohane kehtestada tingimused, mille alusel 2020. aastal oleksid Ühendkuningriigi ning Ühendkuningriigis asutatud isikud ja üksused jätkuvalt rahastamiskõlblikud seoses lepingute ja otsustega, mis on nendega alla kirjutatud või nende kohta tehtud kuni kuupäevani, mil lõpeb aluslepingute kohaldamine Ühendkuningriigi suhtes ja Ühendkuningriigis („väljaastumise kuupäev“), või 2019. aastal määruse (EL, Euratom) 2019/1197 artikli 4 kohaldamisel. Käesoleva määruse kohaldamiseks peavad olema täidetud järgmised tingimused: i) Ühendkuningriik on komisjonile kirjalikult kinnitanud, et kohustub jätkuvalt tasuma osamaksu, mis on arvutatud 5. juulil 2019 esitatud 2020. aasta eelarveprojektis sätestatud kujul Ühendkuningriigi prognoositavate omavahendite alusel, ning mida on korrigeeritud, et võtta arvesse vastuvõetud 2020. aasta eelarves esitatud maksete assigneeringute kogusummat; ii) Ühendkuningriik on tasunud esimese osamakse; iii) Ühendkuningriik on komisjonile kirjalikult kinnitanud, et kohustub lubama kõiki liidu kontrolle ja auditeid kooskõlas kohaldatavate õigusnormidega; iv) ning komisjon on võtnud vastu nõukogu määruse (EL, Euratom) 2019/1197 artikli 2 lõike 2 kohase otsuse ega ole vastu võtnud kõnealuse määruse artikli 3 lõike 2 kohast otsust. Õiguskindlust silmas pidades on sobiv tingimuste täitmise aega piirata. Komisjon peaks võtma vastu otsuse tingimuste täitmise kohta.
            
            
               (9)Ühendkuningriigi osamaksuga seotud tingimuse aluseks peaks olema 28 liikmesriigile esitatud 2020. aasta eelarveprojekt ning seda tuleks korrigeerida, et võtta arvesse vastuvõetud eelarve maksete assigneeringute kogusummat. On mõistlik, et ükski liikmesriik ei oleks pärast käesoleva määruse vastuvõtmist oma osamaksu osas vähemsoodsas olukorras kui see, mis on sätestatud 2020. aastaks vastu võetud eelarves. Et käesoleval määrusel oleks kasulik toime kõikidele liikmesriikidele, on seetõttu asjakohane, kui liidu üldeelarvesse Ühendkuningriigi poolt tehtava osamaksu summast arvatakse maha konkreetne summa. Selline konkreetne summa peaks tooma kasu liikmesriikidele, kes oleksid muidu pärast käesoleva määruse vastuvõtmist ebasoodsas olukorras, nagu on täpsemalt kindlaks määratud sihtotstarbelises praktilises korras, millega kehtestatakse tasumisele kuuluvate maksete jaotus ja tehakse komisjonile ülesandeks konkreetse summa väljamaksmine.
            
         
         
            
               (10)Eeldusel et käesoleva määrusega kehtestatud rahastamiskõlblikkuse tingimused on Ühendkuningriigi ja Ühendkuningriigis asutatud isikute ja üksuste puhul jätkuvalt täidetud, on samuti asjakohane ette näha, et nad võivad 2020. aastaks kokku lepitud tingimustel osaleda projektikonkurssidel, pakkumismenetlustes, auhinnakonkurssidel või muudes menetlustes, mille tulemuseks võib olla rahastamine liidu eelarvest, välja arvatud konkreetsetel julgeolekuga ja Ühendkuningriigi Euroopa Investeerimispanga liikmesuse lõpetamisega seotud juhtudel, ning nad on kõlblikud liidu vahendeid saama. Selline liidupoolne rahastamine peaks piirduma 2020. aastal kantud rahastamiskõlblike kuludega, välja arvatud enne 2020. aasta lõppu allkirjastatud riigihankelepingud, mille puhul kohaldatakse Euroopa Parlamendi ja nõukogu määruse (EL, Euratom) 2018/1046
                  10
                („finantsmäärus“) VII jaotist ning mida rakendatakse jätkuvalt vastavalt neis sätestatud tingimustele, samuti Ühendkuningriigi 2020. taotlusaasta põllumajanduse otsetoetuste kava, mis tuleks rahastamiskõlblikkuse nõuetest välja arvata. Kooskõlas finantsmäärusega tuleb Ühendkuningriigiga või Ühendkuningriigis asutatud isikute või üksustega seotud projektikonkurssidel, pakkumismenetlustes, auhinnakonkurssidel või muudes menetlustes ja kõikides neist tulenevates lepingutes ning Ühendkuningriigi või Ühendkuningriigis asutatud isikute või üksuste kasuks tehtud otsustes sätestada rahastamiskõlblikkuse ja selle jätkumise tingimused, osutades käesolevale määrusele.
            
            
               (11)Samuti on asjakohane ette näha, et Ühendkuningriigi ja Ühendkuningriigis asutatud isikute ja üksuste rahastamiskõlblikkus jätkuks tingimusel, et Ühendkuningriik jätkab osamaksu tasumist 2020. aasta eest ning kontrolle ja auditeid saab teha tulemuslikult. Kui need tingimused ei ole enam täidetud, peaks komisjon vastu võtma otsuse, millega selline rikkumine tuvastatakse. Sellisel juhul ei peaks Ühendkuningriik ega Ühendkuningriigis elu- või asutamiskohta omavad isikud ja üksused enam olema liidupoolse rahastamise jaoks kõlblikud.
            
            
               (12)Samuti on asjakohane ette näha, et 2020. aastal on jätkuvalt rahastamiskõlblikud meetmed, mille puhul liikmesriigid või liikmesriikides asutatud isikud või üksused saavad liidu vahendeid ja mis on seotud Ühendkuningriigiga. Kui Ühendkuningriik peaks kontrollidest ja audititest keelduma, tuleks seda asjaolu kõnealuste meetmete rakendamise hindamisel arvesse võtta finantsjuhtimise usaldusväärsuse seisukohast.
            
            
               (13)Meetmeid tuleks jätkuvalt rakendada kooskõlas selliseid meetmeid reguleerivate asjakohaste normidega, sealhulgas finantsmäärusega. Seetõttu on selliste normide kohaldamise eesmärgil vaja Ühendkuningriiki kohelda liikmesriigina.
            
            
               (14)Kuna käesoleva määruse eesmärke ei suuda liikmesriigid piisavalt saavutada, küll aga saab neid paremini saavutada liidu tasandil, sest need puudutavad liidu eelarvet ning liidu elluviidavaid programme ja meetmeid, võib liit võtta meetmeid kooskõlas ELi lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
            
            
               (15)Teatava paindlikkuse võimaldamiseks peaks komisjonil olema õigus võtta kooskõlas ELi toimimise lepingu artikliga 290 vastu delegeeritud õigusakte artikli 2 lõike 1 esimese lõigu punktides a, b ja c sätestatud tähtaegade võimaliku pikendamise kohta ning maksegraafikus tehtavate muudatuste kohta. On eriti oluline, et komisjon viiks oma ettevalmistava töö käigus läbi asjakohaseid konsultatsioone, sealhulgas ekspertide tasandil, ja et kõnealused konsultatsioonid viidaks läbi kooskõlas 13. aprilli 2016. aasta institutsioonidevahelises parema õigusloome kokkuleppes
                  11
                sätestatud põhimõtetega. Eelkõige selleks, et tagada delegeeritud õigusaktide ettevalmistamises võrdne osalemine, saavad Euroopa Parlament ja nõukogu kõik dokumendid liikmesriikide ekspertidega samal ajal ning nende ekspertidel on pidev juurdepääs komisjoni eksperdirühmade koosolekutele, millel arutatakse delegeeritud õigusaktide ettevalmistamist. Kui on oht, et liidu eelarve täitmisel ja rahastamisel võib 2020. aastal tekkida tõsine häire, ja see on tungiva kiireloomulisuse tõttu vajalik, peaks delegeeritud õigusakt jõustuma viivitamatult ja seda tuleks kohaldada seni, kuni Euroopa Parlament ega nõukogu ei esita selle suhtes vastuväidet.
            
            
               (16)Et vältida suuremaid häireid ELi kuluprogrammide ja muude meetmete toetusesaajate jaoks Ühendkuningriigi liidust väljaastumise kuupäeval, peaks käesolev määrus jõustuma võimalikult kiiresti, järgmisel päeval pärast selle Euroopa Liidu Teatajas avaldamist, ja seda tuleks kohaldada alates järgmisest päevast pärast seda, mil lõpeb aluslepingute kohaldamine Ühendkuningriigi suhtes ja Ühendkuningriigis, välja arvatud juhul, kui Ühendkuningriigiga sõlmitud väljaastumisleping on selleks kuupäevaks jõustunud. Kuna käesoleva määrusega kehtestatakse liidu 2020. aasta eelarve täitmist ja rahastamist käsitlevad meetmed, tuleks seda kohaldada üksnes 2020. aastat käsitleva rahastamiskõlblikkuse suhtes,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
                  Reguleerimisese ja kohaldamisala
            
            
               Käesolevas määruses sätestatakse liidu üldeelarve („eelarve“) täitmise ja rahastamise normid 2020. aastal seoses Ühendkuningriigi liidust ilma väljaastumislepinguta väljaastumise ning otsese, kaudse või jagatud eelarve täitmise raames elluviidavate meetmetega, mille puhul rahastamiskõlblikkus tuleneb Ühendkuningriigi liikmesusest liidus kuupäeval, mil lõpeb aluslepingute kohaldamine Ühendkuningriigi suhtes ja Ühendkuningriigis („väljaastumise kuupäev“).
            
            
               Käesoleva määruse kohaldamine ei piira Euroopa Parlamendi ja nõukogu määrusega (EL) 2019/491
                  12
                hõlmatud territoriaalse koostöö programmide ning Euroopa Parlamendi ja nõukogu määrusega (EL) 2019/499
                  13
                hõlmatud programmi „Erasmus+“ kohaste õpirände meetmete kohaldamist.
            
            
               Artikkel 2
                  Rahastamiskõlblikkuse tingimused
            
            
               1.Kui Ühendkuningriik või Ühendkuningriigis asutatud isik või üksus saab liidult rahalisi vahendeid otsese, kaudse või jagatud eelarve täitmise alusel rakendatava meetme raames vastavalt juriidilistele kohustustele, mis on alla kirjutatud või vastu võetud enne väljaastumise kuupäeva või 2019. aastal määruse (EL, Euratom) 2019/1197 artikli 4 kohaldamisel, ning kui rahastamiskõlblikkus selle meetme raames sõltub Ühendkuningriigi liidu liikmesusest, on Ühendkuningriik või see isik või üksus pärast väljaastumise kuupäeva endiselt kõlblikud saama liidu rahastamist 2020. aastal kantud rahastamiskõlblike kulude eest eeldusel, et täidetud on järgmised tingimused, ning kuni artikli 3 lõikes 2 osutatud otsus ei ole jõustunud: 
            
            
               (a)Ühendkuningriik on komisjonile 1. jaanuaril 2020 või [7] kalendripäeva jooksul pärast käesoleva määruse jõustumist või pärast selle kohaldamiskuupäeva, olenevalt sellest, kumb kuupäev on hilisem, kirjalikult kinnitanud, et ta maksab kooskõlas käesolevas määruses sätestatud maksegraafikuga eurodes summa, mis on saadud järgmise valemi abil: UK OV EP2020 + UK kogurahvatulust lähtuv arvetusalus EP2020 x (MA E2020 – MA EP2020);
            
            
               (b)Ühendkuningriik on teinud 20. jaanuaril 2020 või [20] kalendripäeva jooksul pärast käesoleva määruse jõustumist või pärast selle kohaldamiskuupäeva, olenevalt sellest, kumb kuupäev on hilisem, komisjoni kindlaksmääratud kontole esimese makse, mis vastab [3,5] kaheteistkümnendikule punktis a osutatud summast;
            
            
               (c)Ühendkuningriik on komisjonile 1. jaanuaril 2020 või [7] kalendripäeva jooksul pärast käesoleva määruse jõustumist või pärast selle kohaldamiskuupäeva, olenevalt sellest, kumb kuupäev on hilisem, kirjalikult kinnitanud, et ta võtab kohustuse aktsepteerida ka edaspidi kooskõlas kohaldatavate õigusnormidega kogu programmide ja meetmete rakendusperioodi kestel tehtavaid kontrolle ja auditeid; 
            
            
               (d)komisjon on võtnud vastu nõukogu määruse (EL, Euratom) 2019/1197 artikli 2 lõike 2 kohase otsuse ega ole vastu võtnud määruse (EL, Euratom) 2019/1197 artikli 3 lõike 2 kohast otsust ning
            
            
               (e)komisjon on vastu võtnud lõikes 4 osutatud otsuse selle kohta, et käesoleva lõigu punktides a, b ja c nimetatud tingimused on täidetud.
            
            
               2.Lõike 1 punktis a esitatud valemi kasutamisel lähtutakse järgmisest: 
            
            
               (a)„UK OV EP2020“ on summa, mis on kantud 5. juulil 2019 esitatud Euroopa Liidu 2020. aasta eelarves sisalduva 2020. aasta eelarve osa „A. Sissejuhatus ja liidu üldeelarve rahastamine“ tulude poolel esitatud tabeli 7 eelarverea „Ühendkuningriik“ veergu „Omavahendid kokku“
                  14
               ;
            
         
         
            
               (b) „UK kogurahvatulust lähtuv arvetusalus EP2020“ on summa, mis on kantud 5. juulil 2019 esitatud Euroopa Liidu 2020. aasta eelarves sisalduva 2020. aasta eelarve osa „A. Sissejuhatus ja liidu üldeelarve rahastamine“ tulude poolel esitatud tabeli 7 eelarverea „Ühendkuningriik“ veergu „Kogurahvatulul põhinevad omavahendid“, mis on jagatud sama veeru reale „Kokku“ kantud summaga;
            
            
               (c)„MA E2020 - MA EP2020“ on Euroopa Liidu 2020. aastaks vastu võetud eelarve osa „A. Sissejuhatus ja liidu üldeelarve rahastamine“ tulude poolel esitatud tabeli „Kulud“ rea „Kogukulud“ veerus „2020. aasta eelarve“ esitatud summa ning 5. juulil 2019 esitatud Euroopa Liidu 2020. aasta eelarveprojekti sama osa sama tabeli sama rea samas veerus esitatud summa vahe;
            
            
               (d)kui aga 2020. aasta eelarvet ei ole lõplikult käesoleva määruse jõustumise kuupäevaks või selle kohaldamise kuupäevaks, olenevalt sellest, kumb on hilisem, vastu võetud, on „MA E2020 - MA EP2020“ väärtuseks null.
            
            
               3.Lõike 1 punktis a osutatud summa jaotatakse pärast lõike 1 punktis b osutatud esimese makse summa mahaarvamist võrdseteks osamakseteks. Osamaksete arv vastab lõike 1 punktis b osutatud esimese makse kuupäeva ja 2020. aasta lõpu vahele jäävate täielike kalendrikuude arvule.
            
            
               Lõike 1 punktis a osutatud summa kantakse liidu üldeelarvesse muude tuludena pärast eelarvevahendite jaotuse tagamise eesmärgil konkreetse summa mahaarvamist, nagu on ette nähtud lõike 1 punktis a osutatud tabeli veerus „Omavahendid kokku“, kooskõlas sihtotstarbelise praktilise korraga.
            
            
               Lõike 1 punktis c osutatud kohustus tähendab eelkõige koostööd liidu finantshuvide kaitsmisel ning seda, et tunnistatakse komisjoni, kontrollikoja ja Euroopa Pettustevastase Ameti õigust pääseda juurde liidu eelarve osamaksudega seotud andmetele ja dokumentidele ning teha kontrolle ja auditeid.
            
            
               4.Komisjon võtab vastu otsuse selle kohta, kas lõike 1 punktides a, b ja c sätestatud tingimused on täidetud.
            
            
               5.Komisjonil on õigus võtta kooskõlas artikliga 7 vastu delegeeritud õigusakte käesoleva artikli lõike 1 punktides a, b ja c kindlaks määratud tähtaegade pikendamiseks.
            
            
               Kui 2020. aastal ilmneb oht, et liidu eelarve täitmises ja rahastamises võib tekkida tõsine häire ja kui tungivad asjaolud seda nõuavad, kohaldatakse käesoleva lõike kohaselt vastu võetud delegeeritud õigusaktide suhtes artiklis 8 ette nähtud menetlust.
            
            
               Artikkel 3 
                  Ühendkuningriigi ning Ühendkuningriigis asutatud isikute ja üksuste rahastamiskõlblikkuse jätkumine
            
            
               1.
                     Ühendkuningriigi ning Ühendkuningriigis asutatud isikute ja üksuste rahastamiskõlblikkus, mis on kehtestatud kooskõlas artikliga 2, jätkub 2020. aastal seni, kuni on täidetud järgmised tingimused:
            
            
               a)
                     Ühendkuningriik on pärast esimese makse tegemist vastavalt artikli 2 lõike 1 punktile b teinud komisjoni kindlaksmääratud kontole kuni augustini 2020 iga kuu esimesel tööpäeval artikli 2 lõike 3 osutatud osamakse;
            
            
               b)
                     Ühendkuningriik on teinud komisjoni kindlaksmääratud kontole 2020. aasta septembri esimesel tööpäeval artikli 2 lõike 3 osutatud ülejäänud igakuised osamaksed, välja arvatud juhul, kui komisjon on edastanud Ühendkuningriigile 31. augustiks 2020 selle makse tegemiseks teistsuguse maksegraafiku; ning
            
            
               c)
                     artikli 2 lõike 1 punktis c osutatud kontrollide ja auditite käigus ei ole täheldatud märkimisväärseid puudujääke.
            
            
               2.
                     Kui lõikes 1 osutatud üks või mitu tingimust ei ole täidetud, võtab komisjon selle kohta vastu otsuse. Otsus avaldatakse Euroopa Liidu Teatajas.
            
            
               Alates käesoleva lõike esimeses lõigus osutatud otsuse jõustumise kuupäevast ei ole Ühendkuningriik ning Ühendkuningriigis asutatud isikud ja üksused käesoleva artikli lõike 1 kohaselt enam rahastamiskõlblikud, ning vastavalt artiklitele 2 ja 4 ei ole meetmed artikli 6 lõike 2 kohaselt enam rahastamiskõlblikud ning lõpetatakse artikli 5 kohaldamine.
            
            
               3.
                     Komisjonil on õigus võtta kooskõlas artikliga 7 vastu delegeeritud õigusakte käesoleva artikli lõike 1 punktides a ja b osutatud makse tegemise graafiku muutmise kohta.
            
            
               Kui 2020. aastal ilmneb oht, et liidu eelarve täitmises ja rahastamises võib tekkida tõsine häire ja kui tungivad asjaolud seda nõuavad, kohaldatakse käesoleva lõike kohaselt vastu võetud delegeeritud õigusaktide suhtes artiklis 8 ette nähtud menetlust.
            
            
               Artikkel 4 
                  Projektikonkurssidel osalemine ja sellest tulenevate kulude rahastamiskõlblikkus
            
            
               1.
                     Ühendkuningriik või Ühendkuningriigis asutatud isikud ja üksused vastavad 2020. aastal alates artikli 2 lõike 1 punktis e nimetatud otsuse jõustumise kuupäevast liikmesriikide ja liikmesriikides asutatud isikute või üksustega võrdselt tingimustele, mille alusel võib osaleda projektikonkurssidel, pakkumismenetlustes, auhinnakonkurssidel või muudes menetlustes, mille tulemusena võidakse saada liidu eelarvest rahalisi vahendeid, ning on kõlblikud saama liidu rahastamist 2020. aastal kantud rahastamiskõlblike kulude eest, seni kuni ei ole jõustunud artikli 3 lõikes 2 osutatud otsus.
            
         
         
            
               Ilma et see piiraks esimese lõigu kohaldamist:
            
            
               a)
                     rakendatakse määruse (EL, Euratom) 2018/1046 (edaspidi „finantsmäärus“) VII jaotise kohaldamisega seonduvaid lepinguid, mis allkirjastatakse enne 2020. aasta lõppu, vastavalt nendes sätestatud tingimustele ja kuni nende lõppkuupäevani;
            
            
               b)
                     ei ole liidu rahastamiseks kõlblikud kulud, mis on seotud Ühendkuningriigi 2020. taotlusaasta otsetoetuste kavaga vastavalt Euroopa Parlamendi ja nõukogu määrusele (EL) nr 1307/2013
                  15
               .
            
            
               2.
                     Olenemata lõikest 1 ei ole Ühendkuningriik või Ühendkuningriigis asutatud isikud või üksused rahastamiskõlblikud Euroopa Parlamendi ja nõukogu määruse (EL) nr 1309/2013
                  16
                (mida on muudetud määrusega XXX) alusel meetmete puhul, mis hõlmavad koondatud töötajaid ning kokkuleppeta väljaastumise tõttu tegevuse lõpetanud füüsilisest isikust ettevõtjaid, ning nõukogu määruse (EÜ) nr 2012/2002
                  17
                (Euroopa Liidu Solidaarsusfondi loomise kohta, mida on muudetud määrusega XXX) alusel meetmete puhul, mis hõlmavad liikmesriikide suurt finantskoormust, mis tekib otseselt kokkuleppeta väljaastumise tõttu.
            
            
               3.
                     Lõike 1 esimest lõiku ei kohaldata:
            
            
               a)
                     kui osalemine on julgeoleku põhjustel piiratud liikmesriikide ja liikmesriikides asutatud isikute või üksustega;
            
            
               b)
                     finantstehingutele, mida tehakse finantsmääruse X jaotise alusel otseselt või kaudselt hallatavate rahastamisvahendite raames, või finantstehingutele, mis on tagatud liidu eelarvega, seda Euroopa Parlamendi ja nõukogu määrusega (EL) 2015/1017
                  18
                loodud Euroopa Strateegiliste Investeeringute Fondi (EFSI) ning Euroopa Parlamendi või nõukogu määrusega (EL) 2017/1601
                  19
                loodud Euroopa Kestliku Arengu Fondi (EFSD) raames.
            
            
               Artikkel 5 
                  Muud vajalikud kohandused
            
            
               Kui artikli 2 lõikes 1 sätestatud tingimused on täidetud ja kuni ei ole jõustunud artikli 3 lõikes 2 osutatud otsus, koheldakse Ühendkuningriiki käesoleva määruse kohaldamisel liikmesriigina selliste õigusnormide kohaldamise eesmärgil, millega reguleeritakse artikli 2 lõikes 1 osutatud juriidiliste kohustuste raames võetavaid meetmeid, artiklis 4 osutatud projektikonkursse ja artiklis 4 osutatud projektikonkursside järel alla kirjutatud või vastu võetud juriidiliste kohustuste raames (mis on artikli 2 lõike 1 ja artikli 4 lõike 1 jõustamise eelduseks) võetavaid meetmeid.
            
            
               Ühendkuningriigil või Ühendkuningriigi esindajatel ei ole lubatud osaleda üheski komitees, mis abistab programmide või meetmete haldamisel asjaomases alusaktis sisalduvate normide alusel, või eksperdirühmades või muudes organites, mis annavad programmide või meetmete asjus nõu, välja arvatud järelevalve- või muudes sarnastes komiteedes, mis on moodustatud jagatud eelarve täitmise alusel rakendatavate konkreetsete rakenduskavade või riigisiseste või samalaadsete programmide jaoks.
               
            
               Artikkel 6 
                  Selliste Ühendkuningriigiga seotud meetmete rahastamiskõlblikkus, mille raames saavad liidu vahendeid liikmesriigid või liikmesriikides asutatud isikud või üksused
            
            
               1.
                     Otsese, kaudse või jagatud eelarve täitmise alusel rakendatavad meetmed, mille jaoks saavad liikmesriigid või liikmesriikides asutatud isikud või üksused liidu rahalisi vahendeid enne väljaastumise kuupäeva või 2019. aastal määruse (EL, Euratom) 2019/1197 artikli 4 kohaldamisel allkirjastatud või vastu võetud juriidiliste kohustuste raames ja mille rahastamiskõlblikkus tuleneb Ühendkuningriigi liidu liikmesusest väljaastumise kuupäeval või Ühendkuningriigi rahastamiskõlblikkuse alusel määruse (EL, Euratom 2019/1197 artikli 4 kohaldamisel, on kõlblikud saama liidu rahastamist 2020. aastal kantud rahastamiskõlblike kulude eest alates väljaastumise kuupäevast. 
            
            
               2.
                     Meetmed, mille rahastamiskõlblikkuse tingimuseks on eri liikmesriikidest pärit osalejate miinimumarv vastavas konsortsiumis ja mille puhul see tingimus on väljaastumise kuupäeval täidetud selle kaudu, et üks konsortsiumi liige on Ühendkuningriigis asutatud isik või üksus, on kõlblikud saama liidu rahastamist 2020. aastal kantud rahastamiskõlblike kulude eest, eeldusel et artikli 2 lõike 1 tingimused on täidetud ja kuni ei ole jõustunud artikli 3 lõikes 2 osutatud otsus.
            
            
               3.
                     Vastutav eelarvevahendite käsutaja, kes hindab võimaliku tõsise puudujäägi ilmnemist käesoleva artikli lõikes 1 osutatud juriidilise kohustuse rakendamise peamiste tingimuste täitmisel, võtab seda tehes arvesse artikli 2 lõike 1 punktis c osutatud tingimuste täitmata jätmist või seda, kas komisjon on teinud artikli 3 lõikes 2 osutatud otsuse artikli 3 lõike 1 punktis c osutatud tingimuste täitmata jätmise kohta.
            
            
               Artikkel 7 
                  Delegeeritud volituste rakendamine
            
            
               1.
                     Komisjonile antakse õigus võtta vastu delegeeritud õigusakte käesolevas artiklis sätestatud tingimustel.
            
            
               2.
                     Õigus võtta vastu artiklites 2 ja 3 osutatud delegeeritud õigusakte antakse komisjonile määramata ajaks alates käesoleva määruse jõustumise kuupäevast.
            
            
               3.
                     Euroopa Parlament ja nõukogu võivad artiklites 2 ja 3 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.
            
            
               4.
                     Enne delegeeritud õigusakti vastuvõtmist konsulteerib komisjon kooskõlas 13. aprilli 2016. aasta institutsioonidevahelises parema õigusloome kokkuleppes sätestatud põhimõtetega iga liikmesriigi määratud ekspertidega.
            
            
               5.
                     Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule.
            
         
         
            
               6.
                     Artiklite 2 ja 3 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole ühe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega ühe kuu võrra.
            
            
               Artikkel 8 
                  Kiirmenetlus
            
            
               1.
                     Käesoleva artikli kohaselt vastuvõetud delegeeritud õigusakt jõustub viivitamata ja seda kohaldatakse seni, kuni selle suhtes ei esitata vastuväidet kooskõlas lõikega 2. Delegeeritud õigusakti teatavakstegemisel Euroopa Parlamendile ja nõukogule põhjendatakse kiirmenetluse kasutamist.
            
            
               2.
                     Nii Euroopa Parlament kui ka nõukogu võivad delegeeritud õigusakti suhtes esitada vastuväiteid artikli 7 lõikes 6 osutatud korras. Sellisel juhul tunnistab komisjon õigusakti viivitamata kehtetuks pärast seda, kui Euroopa Parlament või nõukogu on teatanud oma otsusest esitada vastuväide.
            
            
               Artikkel 9
                  Üleminekusäte
            
            
               Erandina määruse (EL, Euratom) 2019/1197 artikli 4 lõike 1 teise lõigu punktist b on Euroopa Parlamendi ja nõukogu määrusest (EL) nr 1307/2013 tulenevad Ühendkuningriigi 2019. taotlusaasta otsetoetuste kavaga seotud kulud liidu vahenditest rahastatavad pärast seda, kui komisjon on vastu võtnud käesoleva määruse artikli 2 lõikes 4 osutatud otsuse, välja arvatud juhul, kui ta võtab vastu käesoleva määruse artikli 3 lõikes 2 osutatud otsuse.
            
            
               Artikkel 10 
                  Jõustumine ja kohaldamine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Seda kohaldatakse alates järgmisest päevast pärast seda kuupäeva, kui vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis.
            
            
               Käesolevat määrust ei kohaldata, kui Ühendkuningriigiga vastavalt ELi lepingu artikli 50 lõikele 2 sõlmitud väljaastumisleping on jõustunud käesoleva artikli teises lõigus osutatud kuupäevaks.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Euroopa Ülemkogu otsus (EL) 2019/584 (ELT L 101, 11.4.2019, lk 1). 
               
               
                  
                     (2)
                  
                        Ühendkuningriigi taotluse alusel otsustas Euroopa Ülemkogu esimese pikendamise 22. märtsil 2019 (Euroopa Ülemkogu otsus (EL) 2019/476, ELT L 80I, 22.3.2019, lk 1).
               
               
                  
                     (3)
                  
                        COM(2019) 276 final.
               
               
                  
                     (4)
                  
                        ELT L 189, 15.7.2019, lk 1.
               
               
                  
                     (5)
                  
                        Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 144I, 25.4.2019, lk 1).
               
               
                  
                     (6)
                  
                        COM(2019) 400 final, 5.7.2019.
               
               
                  
                     (7)
                  
                        […] nõusolek,
               
               
                  
                     (8)
                  
                        Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
               
               
                  
                     (9)
                  
                        Nõukogu 9. juuli 2019. aasta määrus (EL, Euratom) 2019/1197, mis käsitleb 2019. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega (ELT L 189, 15.7.2019, lk 1). 
               
               
                  
                     (10)
                  
                        Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
               
               
                  
                     (11)
                  
                        ELT L 123, 12.5.2016, lk 1.
               
               
                  
                     (12)
                  
                        Euroopa Parlamendi ja nõukogu 25. märtsi 2019. aasta määrus (EL) 2019/491, millega võimaldatakse jätkata territoriaalse koostöö programme PEACE IV (Iirimaa-Ühendkuningriik) ja Ühendkuningriik-Iirimaa (Iirimaa – Põhja-Iirimaa – Šotimaa) Ühendkuningriigi liidust väljaastumise kontekstis (ELT L 85I, 27.3.2019, lk 1).
               
               
                  
                     (13)
                  
                        Euroopa Parlamendi ja nõukogu 25. märtsi 2019. aasta määrus (EL) 2019/499, millega nähakse ette sätted määrusega (EL) nr 1288/2013 loodud programmi „Erasmus+“ käimasolevate õpirändetegevuste jätkamiseks Ühendkuningriigi liidust väljaastumise kontekstis (ELT L 85I, 27.3.2019, lk 32).
               
               
                  
                     (14)
                  
                        COM(2019) 400 final, 5.7.2019.
               
               
                  
                     (15)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).
               
               
                  
                     (16)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006 (ELT L 347, 20.12.2013, lk 855).
               
               
                  
                     (17)
                  
                        Nõukogu 11. novembri 2002. aasta määrus (EÜ) nr 2012/2002 Euroopa Liidu solidaarsusfondi loomise kohta (EÜT L 311, 14.11.2002, lk 3).
               
               
                  
                     (18)
                  
                        Euroopa Parlamendi ja nõukogu 25. juuni 2015. aasta määrus (EL) 2015/1017, mis käsitleb Euroopa Strateegiliste Investeeringute Fondi, Euroopa investeerimisnõustamise keskust ja Euroopa investeerimisprojektide portaali ning millega muudetakse määrusi (EL) nr 1291/2013 ja (EL) nr 1316/2013 – Euroopa Strateegiliste Investeeringute Fond (ELT L 169, 1.7.2015, lk 1).
               
               
                  
                     (19)
                  
                        Euroopa Parlamendi ja nõukogu 26. septembri 2017. aasta määrus (EL) 2017/1601, millega luuakse Euroopa Kestliku Arengu Fond (EFSD), EFSD tagatis ja EFSD tagatisfond (ELT L 249, 27.9.2017, lk 1).